Niemand verdien om onveilig te voel - Lesufi | Netwerk24
Deur Arisa Janse van Rensburg 01 Desember 2019 16:39
Tshepo Mokoena (links) Mada se voorsitter en stigter, saam met Panyaza Lesufi, waarnemende Gautengse LUR vir maatskaplike ontwikkeling, aan die voorpunt van die pretloop. Foto: Arisa Janse van Rensburg
Niemand in die land verdien om onveilig te voel weens hul geslag nie.
So sê Panyaza Lesufi, die waarnemende Gautengse LUR vir maatskaplike ontwikkeling. Hy het Saterdagoggend by die Dieretuinmeer in Johannesburg aan ’n pretloop teen geslagsgeweld deelgeneem.
“Ons moet saamstaan teen die onderdrukking van mense net omdat hulle van ’n sekere geslag is. ’n Geleentheid soos vandag is ’n stap in die regte rigting,” sê Lesufi.
Die geleentheid was deel van Suid-Afrika se 16 dae van aktivisme teen geslagsgeweld en is in samewerking met die Moving Ahead Development Agency (Mada) en In2IT technologies aangebied.
Vir Tshepo Mokoena, Mada se voorsitter en stigter, het die dag ook persoonlike betekenis gehad. Sy broerskind, Karabo Mokoena, is in 2017 deur haar gewese kêrel vermoor.
“Dit is belangrik dat mans verantwoordelikheid aanvaar. Mans het dikwels nie die geleentheid om te sê wat hulle pla nie en dié stilte sit om in geweld. Oortreders moet aanspreeklikheid aanvaar en mans moet hul harte uitpraat sodat die geweld kan stop,” sê Mokoena.
Mada het saam met In2IT ’n program begin om jong mans se vaardighede in die tegnologiebedryf te ontwikkel.
Karabo se ma, Lorraine Mokoena, het ook aan die pretloop deelgeneem. Sy sê elke keer dat voorvalle van geslagsgeweld in die media opduik, roep dit weer herinneringe van haar dogter op. “Maar deur die genade van die Here is ek besig om te genees,” sê Lorraine.
Saurabh Kumar, uitvoerende hoof van In2IT, sê die stryd teen geslagsgeweld moet 365 dae van die jaar voortduur. Hy meen ’n geleentheid soos die pretloop moedig positiewe gedrag aan deur bewustheid te skep en mense op te voed.
Tshego, Mamodise en klein Kgosi Maponyane het saam met die vermoorde Karabo Mokoena se ma, Lorraine, aan die pretloop deelgeneem. Foto: Arisa Janse van Rensburg
Tshepo Mokoena, Mada se voorsitter en stigter, saam met Panyaza Lesufi, waarnemende Gautengse LUR vir maatskaplike ontwikkeling.Foto: Arisa Janse van Rensburg
Van links is Matsebe Lucas Lekalakala, Lutendo Munyai en Masego en Danny Sekwele. Hulle het ook aan Saterdag se pretloop deelgeneem vir ’n doel wat hulle na aan die hart lê. Foto: Arisa Janse van Rensburg
Lede van die Moroka Swallows-sokkerklub het ook aan die pretloop deelgeneem. Foto: Arisa Janse van Rensburg
Die vermoorde Karabo Mokoena, se ma, Lorraine (met die wit kopdoek), neem aan die pretloop deel. Foto: Arisa Janse van Rensburg
Tshepo Mokoena, Mada se voorsitter en stigter, saam met Panyaza Lesufi, waarnemende Gautengse LUR vir maatskaplike ontwikkeling. Foto: Arisa Janse van Rensburg
Meer oor: Panyaza Lesufi | Geslagsgeweld